崇禎時，徐光啓《除蝗疏》國家不務畜積，不備兇饑人事之失也。兇饑之因有三、曰水、曰旱、曰蝗。地有髙卑，雨澤有偏，被水旱為災，尚多倖免之處，惟旱極而蝗，數千裏間草木皆盡，或牛馬幡幟皆盡，其害尤慘過於水旱者也。雖然水旱二災有重有輕，欲求恆稔，雖唐堯之世，猶不可得此，殆由天之所設。惟蝗不然，先事修備，既事修救，人力茍盡固可殄滅之無遺育。此其與水旱異者也。雖然水而得一丘一垤，旱而得一井一池，即單寒孤子聊足自救。惟蝗又不然，必藉國家之功令，必須羣邑之協心，必頼千萬人之同力一身一家，無戮力自免之理。此又與水旱異者也，總而論之，蝗災甚重，除之則易，必合衆力共除之，然後易此其大指矣。謹條列如左。
此頁面最後編輯於 2018年6月1日 (星期五) 11:58。